PDI โชว์งบปี 59 โต 217% ปักธงปี 60 โตต่อเนื่อง รับรายได้พลังงานทดแทนเต็มสูบ!
PDI โชว์งบปี 59 โตกระฉูดกว่า 2 เท่าตัว - ปักธงปี 60 โตต่อเนื่อง รับรายได้สังกะสี-ธุรกิจพลังงานทดแทนเต็มสูบ! ด้านโครงการพีดีไอ แมททีเรียล แล้วเสร็จกลางปีนี้ คาดเริ่มดำเนินการเชิงพาณิชย์ต้นปี 62
24 ก.พ. 2560

PDI โชว์งบปี 59 โตกระฉูดกว่า 2 เท่าตัว – ปักธงปี 60 โตต่อเนื่อง รับรายได้สังกะสี-ธุรกิจพลังงานทดแทนเต็มสูบ! ด้านโครงการพีดีไอ แมททีเรียล แล้วเสร็จกลางปีนี้ คาดเริ่มดำเนินการเชิงพาณิชย์ต้นปี 62
บริษัท ผาแดงอินดัสทรี จำกัด (มหาชน) หรือ PDI รายงานผลการดำเนินงานประจำปี 59 สิ้นสุดวันที่ 31 ธ.ค.59 (รวมบริษัทย่อย) มีกำไรสุทธิ 477.77 ล้านบาท เพิ่มขึ้น 216.90% จากปีก่อนมีกำไร 150.76 ล้านบาท
โดยผลการดำเนินงานในช่วงดังกล่าวมีกำไรเพิ่มขึ้นจากการขายสินค้าและบริการ 5.15 พันล้านบาท เพิ่มขึ้นร้อยละ 6 เทียบช่วงเดียวกันของปีก่อนมีรายได้จากการขายสินค้าและบริการ 4.87 พันล้านบาท และมีกำไรสุทธิ 478 ล้านบาท เพิ่มขึ้น 327 ล้านบาท หรือ 216% เมื่อเทียบกับปีก่อนที่มีผลกำไรสุทธิ 151 ล้านบาท  ซึ่งสูงสุดในรอบ 5 ปี โดยได้รับปัจจัยหนุนจากราคาโลหะสังกะสีในตลาดโลกที่ปรับตัวสูงขึ้นต่อเนื่องจากราคาเฉลี่ยที่ 1,933 ดอลลาร์สหรัฐต่อตันในปีก่อนมาอยู่ที่ 2,091 ดอลลาร์สหรัฐต่อตันในปี 59 ประกอบกับปริมาณการขายโลหะสังกะสีที่เพิ่มขึ้นร้อยละ 9 และอัตราแลกเปลี่ยนเงินบาทต่อดอลลาร์สหรัฐฯ อ่อนค่าอยู่ที่ 35.47 บาท เปรียบเทียบกับ 34.40 บาท ในปี 2558 ซึ่งส่งผลดีต่อการดำเนินงานของบริษัทในปี 2559
ทั้งนี้บริษัทมีมติจ่ายเงินปันผลจากผลการดำเนินงานในปี 59 ทั้งปี ในอัตรา 1 บ./หุ้น รวมเป็นเงินทั้งสิ้น 226 ล้านบาท โดยจ่ายจากกำไรสุทธิของบริษัท กำหนดรายชื่อผู้ถือหุ้นที่มีสิทธิในการรับเงินปันผลวันที่ 3 พ.ค. 60 กำหนดจ่ายเงินปันผลในวันที่ 18 พ.ค.60
สำหรับในปี 60 ธุรกิจสังกะสียังเป็นรายได้หลักของบริษัทและเตรียมรับรู้รายได้จากธุรกิจใหม่ด้านพลังงานทดแทนเข้ามาเสริม จากโรงไฟฟ้าพลังงานแสงอาทิตย์แห่งแรกที่ญี่ปุ่น ขนาด 2.27 เมกะวัตต์ ซึ่งเปิดดำเนินการแล้วตั้งแต่วันที่ 3 ต.ค.59 และโรงไฟฟ้าโซลาร์ฟาร์มแม่ระมาดที่จังหวัดตาก ขนาดกำลังการผลิต 5.25 เมกะวัตต์ ที่บริษัทได้เข้าซื้อกิจการในช่วงปลายปี 59 และมีสัญญาซื้อขายไฟฟ้า หรือ PPA กับการไฟฟ้าส่วนภูมิภาค (กฟผ.) เป็นระยะเวลา 25 ปี นับตั้งแต่ปี 56 ขณะที่โรงไฟฟ้าพลังงานแสงอาทิตย์ที่ประเทศญี่ปุ่นแห่งที่สองขนาด 10.53 เมกะวัตต์ มีความคืบหน้าตามแผน 
ด้านบริษัทร่วมทุนเพื่อพัฒนาธุรกิจการบริหารจัดการสิ่งแวดล้อม โดยร่วมทุนกับบริษัท โดวา อีโค ซิสเต็ม จำกัด อยู่ในขั้นตอนดำเนินการขอใบอนุญาตเพื่อดำเนินโครงการจัดการกากอุตสาหกรรมอย่างครบวงจรในพื้นที่โรงถลุงแร่ของบริษัท ในจังหวัดตาก ซึ่งโครงการได้รับการสนับสนุนจากหน่วยงานที่เกี่ยวข้อง โดยเมื่อวันที่ 16 ก.ย.59 บริษัท โดวา อีโค ซิสเต็ม จำกัด ได้เข้าถือหุ้นร้อยละ 49 ในบริษัท พีดีไอตาก อีโค จำกัด เพื่อดำเนินธุรกิจจัดการกากอุตสาหกรรมขนาด 50,000 ตัน/ปี จากพื้นที่ภาคเหนือและภาคกลางของประเทศไทย
สำหรับโครงการพีดีไอ แมททีเรียล ซึ่งเกี่ยวข้องกับธุรกิจรีไซเคิลวัสดุในจังหวัดระยอง โดยโครงการได้รับการสนับสนุนจากกรมโรงงานอุตสาหกรรมตามที่ได้ร่วมลงนามข้อตกลงความร่วมมือเมื่อวันที่ 19 เม.ย.59 โครงการดังกล่าวอยู่ในขั้นตอนการออกแบบโรงงานในภาพรวมและงานวิศวกรรมเบื้องต้น คาดว่าจะแล้วเสร็จกลางปี 60 จากนั้นจึงเริ่มงานก่อสร้างและคาดว่าจะสามารถเริ่มดำเนินการในเชิงพาณิชย์ได้ในต้นปี 62